**LIETUVOS RESPUBLIKOS VYRIAUSYBĖ**



**N U T A R I M A S**

**DĖL KELIŲ EISMO SAUGUMO GERINIMO**

1993 m. birželio 15 d. Nr. 418

Vilnius

Įgyvendindama Lietuvos Respublikos transporto veiklos pagrindų įstatymą, Lietuvos Respublikos Vyriausybė nutaria:

1. Perduoti iš Vidaus reikalų ministerijos Policijos departamento Kelių policijos valdybos Susisiekimo ministerijai kelių transporto priemonių valstybinių techninių apžiūrų organizavimą ir jų priežiūrą.

2. Pavesti Susisiekimo ministerijai:

2.1. kartu su Vidaus reikalų ministerija nustatyti techninius reikalavimus gaminamoms naujoms, perdirbamoms, tobulinamoms ir naudojamoms kelių transporto priemonėms;

2.2. nustatyti kelių transporto priemonių valstybinių techninių apžiūrų tvarką;

2.3. parengti iki 1993 m. spalio 1 d. kelių transporto priemonių valstybinių techninių apžiūrų zonose taisykles;

2.4. iki 1993 m. rugsėjo 1 d. parengti reikalavimus kelių transporto priemonių valstybinių techninių apžiūrų centrų gamybinei-techninei bazei ir ekspertams, atliekantiems kelių transporto priemonių valstybines technines apžiūras;

2.5. sudaryti konkurso tvarka sutartis su atitinkamomis institucijomis dėl kelių transporto priemonių valstybinių techninių apžiūrų atlikimo ir organizuoti šių institucijų veiklos kontrolę;

2.6. pateikti Lietuvos Respublikos Vyriausybei tvirtinti kelių transporto priemonių valstybinių techninių apžiūrų centrų teikiamų paslaugų maksimalius tarifus;

2.7. pradėti nuo 1994 m. sausio 1 d. organizuoti kelių transporto priemonių valstybines technines apžiūras Vilniaus mieste ir pamažu perimti iš Vidaus reikalų ministerijos jų vykdymą kitose zonose, suderinus su Vidaus reikalų ministerija ir Finansų ministerija.

3. Nustatyti, kad Susisiekimo ministerijai pradėjus vykdyti kelių transporto valstybines technines apžiūras zonose, jose nebegalioja Lietuvos Respublikos Vyriausybės 1992 m. rugsėjo 30 d. nutarimo Nr. 716 „Dėl transporto priemonių valstybinio numerio ženklų išdavimo, rinkliavos už kelių policijos teikiamas paslaugas ir vairuotojų pažymėjimų pavyzdžių patikrinimo“ (Žin., 1992, Nr. [30-939](https://www.e-tar.lt/portal/lt/legalAct/TAR.149FFF4B36EF)) 3.7 ir 3.8 punktuose nurodyti rinkliavų už kelių policijos teikiamas paslaugas tarifai.

4. Vidaus reikalų ministerija turi leisti Susisiekimo ministerijai nemokamai naudotis Vidaus reikalų ministerijos turimais kelių transporto priemonių apskaitos banko duomenimis, kurių reikia kelių transporto priemonių valstybinėms techninėms apžiūroms planuoti ir organizuoti.

5. Iš dalies pakeičiant Lietuvos Respublikos vidaus reikalų ministerijos Policijos departamento nuostatus, patvirtintus Lietuvos Respublikos Vyriausybės 1991 m. birželio 28 d. nutarimu Nr. 255 „Dėl Lietuvos Respublikos vidaus reikalų ministerijos Policijos departamento nuostatų patvirtinimo“ (Žin., 1991, Nr. [22-586](https://www.e-tar.lt/portal/lt/legalAct/TAR.45036244DF82)), 3 priedo 5.7 punktą išdėstyti taip:

„5.7. kontroliuoja kelių transporto priemonių techninę būklę“.

6. Iš dalies pakeičiant Lietuvos Respublikos susisiekimo ministerijos nuostatus, patvirtintus Lietuvos Respublikos Vyriausybės 1990 m. spalio 11 d. nutarimu Nr. 307 „Dėl Lietuvos Respublikos susisiekimo ministerijos nuostatų patvirtinimo“ (Žin., 1990, Nr. [30-734](https://www.e-tar.lt/portal/lt/legalAct/TAR.13C1307A69E7)), 6 punktą papildyti šiais „v“ ir „z“ papunkčiais:

„v) nustato kartu su Vidaus reikalų ministerija techninius reikalavimus gaminamoms naujoms, perdirbamoms, tobulinamoms ir naudojamoms kelių transporto priemonėms;

z) nustato kelių transporto priemonių valstybinių techninių apžiūrų tvarką“.

MINISTRAS PIRMININKAS ADOLFAS ŠLEŽEVIČIUS

SUSISIEKIMO MINISTRAS JONAS BIRŽIŠKIS